বাঙালি মুসলিম
বাঙালি মুসলমান বা বাঙালি মুসলিম হচ্ছে একটি জাতিগত, ভাষাগত ও ধর্মীয় সম্প্রদায়। বাঙালি মুসলিম বাঙালি জাতির মধ্যে সবচেয়ে বড় ধর্মীয় সম্প্রদায়। যারা বাংলাদেশের সংখ্যাগরিষ্ঠ নাগরিক এবং ভারতের পশ্চিমবঙ্গ ,আসাম ও ত্রিপুরা রাজ্যের সবচেয়ে বড় সংখ্যালঘু নাগরিক। জাতিগত বাঙালি যারা ইসলাম ধর্ম অনুসরণ করে এবং বাংলা অক্ষরে লিখিত বাংলা ভাষায় কথা বলে। আরব মুসলিমদের পরেই ভাষা-জাতিগত দিক থেকে তারা পৃথিবীর দ্বিতীয় বৃহত্তম মুসলমান সম্প্রদায়। বাঙালি ও মুসলমান সংস্কৃতির সম্মিলনে বাঙালি মুসলিম সম্প্রদায় গঠিত হয়েছে। বাংলা অঞ্চল ছিল মধ্যযুগীয় ইসলামী প্রাচ্যের সর্বোচ্চ শক্তিশালী। ইউরোপীয় ব্যবসায়ীরা বাংলা সালতানাতকে "বাণিজ্যের জন্য সবচেয়ে ধনী দেশ" হিসাবে চিহ্নিত করতো। বাংলার ভাইসরয় মুহাম্মদ আজম শাহ সাম্রাজ্যের সিংহাসন গ্রহণ করার পর থেকে অষ্টাদশ শতাব্দীতে বাংলার নবাবদের অধীনে মুঘল বাংলা ক্রমশ স্বাধীন হয়ে ওঠে। ১৯৪৭ সালের ভারতভাগের পর ১৯৭১ সালে পূর্ব পাকিস্তান (ঐতিহাসিক পূর্ব-বাংলা) বাংলাদেশ হিসেবে স্বাধীন হওয়ার পূর্ব পর্যন্ত তারা ছিল জনসংখ্যার দিক থেকে পাকিস্তানের সংখ্যাগরিষ্ঠ সম্প্রদায়। ইসলাম বাঙালিদের মধ্যে বৃহত্তম পালনীয় ধর্ম।